
PËR MBYLLJEN E VEPRIMTARISË SË INSTITUCIONIT ARSIMOR JOPUBLIK PARAUNIVERSITAR, KOPSHTI “MEMORIAL”, TIRANË

Në mbështetje të nenit 102 të Kushtetutës së Republikës së Shqipërisë dhe të neneve 26 dhe 42, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, 

URDHËROJ:

1. Mbylljen e veprimtarisë së institucionit arsimor jopublik parauniversitar, kopshti  “Memorial”, Tiranë, hapur me urdhrin nr. 175, datë 16.6.2005, të ministrit të Arsimit dhe Shkencës “Për funksionimin e institucionit arsimor jopublik parauniversitar: -kopshti ‘Memorial’”, në emër të shoqërisë “UFUK, Education & Publication Company” sh.p.k.
2. Institucioni arsimor jopublik parauniversitar, kopshti “Memorial”, Tiranë, ka për detyrë:
a) të kthejë pagesat e kryera nga nxënësit për pjesën e papërfunduar të shkollimit, si dhe çdo detyrim tjetër të papërmbushur, nëse ka; 
b) të pajisë çdo nxënës me dokumentacionin e nevojshëm shkollor që do të shërbejë për transferimin e tij në një institucion tjetër të arsimit parauniversitar;
c) të vërë në dispozicion të Zyrës Vendore të Arsimit Parauniversitar, Tiranë, çdo informacion të kërkuar deri në plotësimin dhe mbylljen e të gjitha kërkesave të parashikuara në këtë urdhër;
d) të mbulojë të gjitha shpenzimet për kryerjen e procedurave për transferimin e nxënësve, në zbatim të këtij urdhri;
e) të dorëzojë në Zyrën Vendore të Arsimit Parauniversitar, Tiranë, të gjithë dokumentacionin lidhur me veprimtarinë e kryer;
3. Zyra Vendore e Arsimit Parauniversitar, Tiranë, ka për detyrë:
a) të ngrejë grup pune brenda 3 (tri) ditëve nga hyrja në fuqi e këtij urdhri dhe të marrë masat për mbylljen e veprimtarisë së institucionit arsimor jopublik  parauniversitar, kopshti “Memorial”, Tiranë;
b) të marrë masat për transferimin e nxënësve në institucione të tjera të arsimit parauniversitar për të gjithë nxënësit e regjistruar në këtë institucion arsimor; 
c) të administrojë të gjithë dokumentacionin lidhur me veprimtarinë mësimore të kryer nga institucioni arsimor parauniversitar jopublik;
d) të ruajë në arkivin e institucionit dhe më tej të arkivojë sipas ligjit nr. 9154, datë 6.11.2003 “Për arkivat”, dokumentacionin e dorëzuar nga institucioni arsimor jopublik.
4. Drejtoria e Përgjithshme e Arsimit Parauniversitar dhe Drejtoria Rajonale Arsimore Parauniversitare, Durrës të monitorojnë veprimtarinë e Zyrës Vendore të Arsimit Parauniversitar, Tiranë për zbatimin e detyrave, sipas këtij urdhri.
5. Urdhri nr. 175, datë 16.6.2005, i ministrit të Arsimit dhe Shkencës “Për funksionimin e institucionit arsimor jopublik parauniversitar, kopshti ‘Memorial’”, shfuqizohet.
6. Ngarkohen për zbatimin e këtij urdhri, Sekretari i Përgjithshëm në Ministrinë e Arsimit, Sportit dhe Rinisë, Drejtoria e Përgjithshme e Politikave dhe Zhvillimit të Arsimit, Sportit dhe Rinisë, Drejtoria e Përgjithshme Rregullatore dhe Përputhshmërisë për Arsimin, Sportin dhe Rininë në MASR, Drejtoria e Përgjithshme e Arsimit Parauniversitar, Drejtoria Rajonale Arsimore Parauniversitare, Durrës, Zyra Vendore e Arsimit Parauniversitar, Tiranë, institucioni arsimor jopublik parauniversitar, kopshti “Memorial”, Tiranë dhe Shoqëria “Turgut Ozal Education” sh.a.
Ky urdhër hyn në fuqi menjëherë dhe botohet në Fletoren Zyrtare.

